## Pravilnik o procjeni vrijednosti prikupljenih dionica u postupku osnivanja privatizacijskog investicijskog fonda

### NN 142/1998 (28.10.1998.), Pravilnik o procjeni vrijednosti prikupljenih dionica u postupku osnivanja privatizacijskog investicijskog fonda

# **KOMISIJA ZA VRIJEDNOSNE PAPIRE REPUBLIKE HRVATSKE**

Na temelju članka 13. stavka 2. Zakona o privatizacijskim investicijskim
fondovima ("Narodne novine" br. 109/97.), Komisija za vrijednosne papire
Republike Hrvatske donosi

## **PRAVILNIK**

### **O PROCJENI VRIJEDNOSTI PRIKUPLJENIH DIONICA U POSTUPKU OSNIVANJA PRIVATIZACIJSKOG INVESTICIJSKOG FONDA**

Članak 1.

(1) Ovim Pravilnikom, sukladno odredbi članka 13. Zakona o privatizacijskim
investicijskim fondovima ("Narodne novine" br. 109/97.), utvrđuju se pravila
i mjerila prema kojima je društvo za upravljanje investicijskim fondovima
(u daljnjem tekstu: Društvo) obvezno procijeniti ukupnu vrijednost dionica
koje je prikupilo u kuponskoj privatizaciji zamjenom za privatizacijske
kupone, radi osnivanja privatizacijskog investicijskog fonda.

(2) Ovim Pravilnikom također se propisuje dodatni obvezni sadržaj izvješća
o osnivanju privatizacijskog investicijskog fonda, u dijelu u kojem se
izvješće odnosi na procjenu vrijednosti prikupljenih dionica.

OPĆENITO O PROCJENI

Članak 2.

(1) Društvo je obvezno prikupljene dionice procijeniti tako da im odredi
fer vrijednost u smislu Međunarodnih računovodstvenih standarda.

(2) Društvo procjenjuje vrijednost prikupljenih dionica na bilo koji
dan unutar roka određenog u članku 13. stavku 1. Zakona o privatizacijskim
investicijskim fondovima i nije obvezno sve dionice procijeniti na isti
dan, ali je obvezno naznačiti na koji dan je procijenjena vrijednost prikupljenih
dionica.

Članak 3.

Ako po ovom Pravilniku nije obvezna primjena određene metode, već je
samo ponuđena metoda pomoću koje se može odrediti fer vrijednost tih dionica,
Društvo može fer vrijednost odrediti pomoću bilo koje od općeprihvaćenih
metoda, ako ocijeni da izabrana metoda bolje određuje fer vrijednost određenih
dionica od metode ponuđene ovim Pravilnikom.

Članak 4.

(1) Društvo je obvezno napisati elaborat procjene prikupljenih dionica,
u kojem je obvezno detaljno izložiti usvojenu metodu procjene i sve važne
pretpostavke koje su korištene u njenoj primjeni, te obrazložiti izbor
metode procjene.

(2) Ako je Društvo usvojilo metodu procjene koja je ponuđena ovim Pravilnikom,
dovoljno je da umjesto izbora metode procjene obrazloži i dokumentira da
procijenjene dionice ulaze u kategoriju za koju je metoda ponuđena.

PROCJENA UVRŠTENIH DIONICA

Članak 5.

Kada određuje fer vrijednosti prikupljenih dionica koje su na dan procjene
uvrštene na burzu ili uređeno javno tržište (uvrštene dionice), Društvo
je obvezno uzeti u obzir da li se tim dionicama u smislu ovog Pravilnika
aktivno trguje.

*Procjena uvrštenih dionica kojima se aktivno trguje*

Članak 6.

(1) Uvrštene dionice kojima se aktivno trguje, u smislu ovog Pravilnika,
su dionice jednog izdavatelja kojih je na burzi ili uređenom javnom tržištu
u posljednjih trideset dana prije dana procjene prodano jednako ili više
od broja dionica tog izdavatelja koje je Društvo prikupilo i koje procjenjuje.

(2) Za potrebe procjene dionica kojima se aktivno trguje, smatra se
da prosječna cijena po kojoj se tim dionicama trgovalo na burzi ili uređenom
javnom tržištu u posljednjih šest mjeseci od dana procjene, pruža dovoljno
dobar dokaz o fer vrijednosti tih dionica.

*Procjena uvrštenih dionica kojima se ne trguje aktivno*

Članak 7.

(1) Uvrštene dionice kojima se ne trguje aktivno, u smislu ovog Pravilnika,
su dionice jednog izdavatelja kojima se na burzi ili uređenom javnom tržištu
trgovalo u posljednjih godinu dana prije dana procjene, bez obzira na broj
prodanih dionica i broj dana u kojima se trgovalo.

(2) Za potrebe procjene dionica kojima se povremeno trguje, smatra se
da zadnja cijena po kojoj se tim dionicama trgovalo na burzi ili uređenom
javnom tržištu, uvećana ili umanjena za najviše 100% (sto posto) uzimajući
u obzir bitne čimbenike, pruža dovoljno dobar dokaz o fer vrijednosti tih
dionica.

(3) Bitni su sljedeći čimbenici:

- pouzdanost iskazanih financijskih podataka i računovodstvenih politika,

- pouzdanost dodatnih podataka iskazanih u dodacima financijskih izvješća,

- kvaliteta zarade društva ovisno od realizacije prodaje po djelatnostima,

- novčani tijek,

- likvidnost,

- činjenica da li su financijska izvješća revidirana od ovlaštenih revizora
i napomene u njihovom izvješću, ako postoje,

- vlasnička struktura društva (kontrolni paket jednog ili grupe dioničara),

- veličina društva u odnosu na druga društva u istoj grani djelatnosti,

- kretanje tržišnih cijena dionica društva u istoj grani djelatnosti,

- promjene u grani djelatnosti koje bi mogle imati utjecaj na cijenu
dionica,

- promjene u unutarnjim čimbenicima društva (proizvodnja, likvidnost,
struktura uprave, struktura zaposlenih),

- promjene u tržišnim čimbenicima - općeniti pad ili rast u volumenu
trgovanja na tržištu,

- postojanje ponuda za preuzimanje društva,

- drugi čimbenici koji mogu značajno utjecati na cijenu dionica, te
koje je primjereno uzeti u obzir i primjenjivi su kod određivanja fer vrijednosti
određenih uvrštenih dionica kojima se ne trguje aktivno.

U elaboratu procjene Društvo je obvezno detaljno opisati čimbenike koje
je uzelo u obzir i obrazložiti izbor čimbenika.

PROCJENA NEUVRŠTENIH DIONICA

Članak 8.

(1) Neuvrštene dionice, u smislu ovog Pravilnika, su dionice koje na
dan procjene nisu uvrštene na burzu niti na uređeno javno tržište, ili
su uvrštene ali se njima u posljednjih godinu dana prije dana procjene
uopće nije trgovalo na burzi niti uređenom javnom tržištu.

(2) Kada određuje fer vrijednost neuvrštenih dionica, Društvo je obvezno
uzeti u obzir u koju se od sljedećih kategorija svrstava izdavatelj tih
dionica:

a) dionička društva sa iskazanom neto-dobiti u svakoj od poslovnih godina
1995., 1996. i 1997.

b) dionička društva sa iskazanom neto-dobiti u poslovnoj godini 1997.
i sa iskazanim neto-gubitkom u poslovnoj godini 1995. ili 1996.

c) dionička društva sa iskazanim neto-gubitkom u poslovnoj 1997. godini,
a nemaju gubitak iznad visine upisanog kapitala.

Članak 9.

(1) Ako se izdavatelj svrstava u kategoriju iz članka 8. stavka 2. točke
a) ovog Pravilnika, fer vrijednost prikupljenih dionica može se odrediti
pomoću zarade po dionici (EPS) za tog izdavatelja i omjera cijene i zarade
(P/E) za istu granu djelatnosti.

(2) Fer vrijednost je umnožak EPS izdavatelja i P/E za istu granu djelatnosti
u Hrvatskoj, smanjen ili povećan odgovarajućom primjenom čimbenika iz članka
7. stavka 3. ovog Pravilnika. Ako P/E za Hrvatsku nije objavljen, uzima
se ponderirani prosjek P/E za istu granu djelatnosti u zemljama srednje
i istočne Europe, objavljen u priznatim financijskim novinama.

(3) Zarada po dionici (EPS) je neto-dobit u proteklom izvještajnom razdoblju,
umanjena za dividende povlaštenim dioničarima, podijeljena s ponderiranim
prosječnim brojem redovnih dionica.

(4) Omjer cijene i zarade (P/E) je omjer zadnje burzovne cijene i zarade
po dionici.

Članak 10.

(1) Ako se izdavatelj prikupljenih dionica svrstava u kategoriju iz
članka 8. stavka 2. točke b) ovog Pravilnika, fer vrijednost prikupljenih
dionica može se odrediti pomoću primjene kapitalizacijskih koeficijenata
i to:

- omjer cijene i zarade

- koeficijent kapitalizacije prodaje,

- koeficijent kapitalizacije imovine,

- druge mogućnosti kapitalizacije.

(2) Nijedan od kapitalizacijskih koeficijenata ne može se koristiti
zasebno, već se koristi zajedno s drugim kapitalizacijskim koeficijentima.

(3) Osnovna procijenjena vrijednost, određena primjenom kapitalizacijskih
koeficijenata, može se smanjiti ili povećati odgovarajućom primjenom čimbenika
iz članka 7. stavka 3. ovog Pravilnika.

(4) Kapitalizacija prodaje je postupak procjene vrijednosti dioničkog
društva, i to na način da se ukupni prihod iz redovnog poslovanja analiziranog
društva pomnoži s koeficijentom kapitalizacije prodaje odgovarajućeg standardnog
poduzeća s transparentnom tržišnom cijenom. Koeficijent kapitalizacije
prodaje je omjer tržišne kapitalizacije i ukupnog prihoda iz redovnog poslovanja.

(5) Kapitalizacija imovine je postupak procjene vrijednosti dioničkog
društva, i to na način da se ukupna imovina analiziranog društva pomnoži
s koeficijentom kapitalizacije imovine odgovarajućeg standardnog poduzeća
s transparentnom tržišnom cijenom. Koeficijent kapitalizacije imovine je
omjer tržišne kapitalizacije i ukupne imovine.

Članak 11.

(1) Ako se izdavatelj prikupljenih dionica svrstava u kategoriju iz
članka 8. stavka 2. točke c) ovog Pravilnika, fer vrijednost prikupljenih
dionica može se odrediti pomoću izračunavanja i usklađivanja knjigovodstvene
vrijednosti dionica tog dioničkog društva.

(2) Knjigovodstvena vrijednost izračunava se tako da se ukupna aktiva
dioničkog društva umanji za ukupne obveze i gubitak. Knjigovodstvena vrijednost
smanjuje se ili povećava odgovarajućom primjenom čimbenika iz članka 7.
stavka 3. ovog Pravilnika.

OBVEZNO IZRAČUNAVANJE LIKVIDACIJSKE VRIJEDNOSTI

Članak 12.

Ako je prikupljene dionice izdalo dioničko društvo koje je za poslovnu
godinu 1997. iskazalo gubitak iznad visine upisanog kapitala, vrijednost
tih dionica obvezno se određuje tako da se izračunava likvidacijska vrijednost
dioničkog društva i podijeli sa ukupnim brojem izdanih dionica.

Članak 13.

Ako Društvo procijeni fer vrijednost prikupljenih dionica nižu od 20%
nominalnog iznosa tih dionica, obvezno je izračunati i likvidacijsku vrijednost
tih dionica, te odrediti vrijednost dionica u većem od ta dva iznosa.

SADRŽAJ IZVJEŠĆA O OSNIVANJU

Članak 14.

(1) Izvješće o osnivanju, u dijelu u kojem se odnosi na procjenu ukupne
vrijednosti prikupljenih dionica, obvezno sadrži:

1. listu dioničkih društava (izdavatelja prikupljenih dionica) sa osnovnim
podacima i osnovnim financijskim pokazateljima, nominalnih iznosa i utvrđenih
fer vrijednosti prikupljenih dionica, te ostalih podataka o procjeni prikupljenih
dionica, na obrascu: "Lista podataka o procjeni dionica", koji je tiskan
uz ovaj Pravilnik i njegov je sastavni dio.

2. elaborat procjene prikupljenih dionica.

(2) Izvješće o osnivanju također obvezno sadrži ukupan broj prikupljenih
privatizacijskih bodova i ukupan broj ulagatelja, te broj dionica fonda
i nominalni iznos jedne dionice fonda.

Članak 15.

Ovaj Pravilnik stupa na snagu danom objave u "Narodnim novinama".

Klasa: 011-01/98-01/08
Urbroj: 567-98-1
Zagreb, 26. listopada 1998.

Predsjednik Komisije
**Ivica Smiljan,** v. r.

Obrazac: Lista podataka o procjeni dionica

|  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| NAZIV    FONDA | RED.    BR. | MATIČNI   BROJ1 | TVRTKA | SJEDIŠTE | BROJ     DIONICA2 | POSTOTAK    UDJELA  PIF-a3 | NOMINALNI    IZNOS  DIONICE | DOBIT  ILI  GUBITAK | | | | PROCJENA5 | | | | | | | | | IZNOS     FER   VRIJED. | %6 |
| 95. | 96. | 97. | 98.4 | 1.1. | 1.2. | 1.3. | 1.4. | 1.5. | 1.6. | 1.7. | 1.8. | 1.9. |
|  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |  |  |  |  |  |  |  |  |

```
1       Matični broj društva dodijeljen od Državnog zavoda za statistiku
2       Broj prikupljenih dionica
3       Koliki udio ima fond u temeljnom kapitalu poduzeća
4       Podaci za prvo polugodište 1998. godine (u 000 kuna)
5       Procjena
        1.1.    Procjena uvrštenih dionica kojima se aktivno trguje
        1.2.    Procjena uvrštenih dionica kojima se aktivno ne trguje
        1.3.    Metoda zarade po dionici (P/E)
        1.4.    Koeficijent kapitalizacije prodaje
        1.5.    Koeficijent kapitalizacije imovine
        1.6.    Druge mogućnosti kapitalizacije
        1.7.    Procijenjena knjigovodstvena vrijednost
        1.8.    Procijenjena likvidacijska vrijednost
        1.9.    Druge metode procjene
                U kolone od 1.1. - 1.9. se upisuje znak x ako je korištena ta metoda procjene
6       Postotak odstupanja fer vrijednosti od nominalnog iznosa dionice

```

Pravilnik, NN 142/1998-1750